CELEX: 32008H0471
Language: da
Date: 2008-05-30 00:00:00
Title: Kommissionens henstilling af 30. maj 2008 om risikobegrænsende foranstaltninger for stofferne: trichlorethylen, benzen og 2 methoxy-2-methylbutan (TAME) (meddelt under nummer K(2008) 2271) (EØS-relevant tekst)

21.6.2008   
            
            
               DA
            
            
               Den Europæiske Unions Tidende
            
            
               L 162/34
            
         
      KOMMISSIONENS HENSTILLING
   
   af 30. maj 2008
   om risikobegrænsende foranstaltninger for stofferne: trichlorethylen, benzen og 2 methoxy-2-methylbutan (TAME)
   (meddelt under nummer K(2008) 2271)
   (EØS-relevant tekst)
   (2008/471/EF)
   KOMMISSIONEN FOR DE EUROPÆISKE FÆLLESSKABER,
   som henviser til traktaten om oprettelse af Det Europæiske Fællesskab,
   som henviser til Rådets forordning (EØF) nr. 793/93 af 23. marts 1993 om vurdering af og kontrol med risikoen ved eksisterende stoffer (1), særlig artikel 11, stk. 2, og
   som tager følgende i betragtning:
   
               (1)
            
            
               På grundlag af forordning (EØF) nr. 793/93 er følgende stoffer blevet udpeget som prioriterede stoffer, der skal vurderes i overensstemmelse med Kommissionens forordning (EF) nr. 1179/94 (2) og (EF) nr. 2364/2000 (3) og (EF) nr. 2364/2000 om henholdsvis første og fjerde liste over prioriterede stoffer i medfør af Rådets forordning (EØF) nr. 793/93:
               
                           —
                        
                        
                           trichlorethylen
                        
                     
                           —
                        
                        
                           benzen
                        
                     
                           —
                        
                        
                           2-methoxy-2-methylbutan (TAME).
                        
                     
         
               (2)
            
            
               De referentmedlemsstater, som er udpeget i henhold til de pågældende forordninger, har afsluttet deres vurdering af disse stoffers risiko for mennesker og miljø i overensstemmelse med Kommissionens forordning (EF) nr. 1488/94 af 28. juni 1994 om principperne for vurdering af risikoen for mennesker og miljø ved eksisterende stoffer, i overensstemmelse med Rådets forordning (EØF) nr. 793/93 (4), og har foreslået en strategi for risikobegrænsning i overensstemmelse med forordning (EØF) nr. 793/93.
            
         
               (3)
            
            
               Den Videnskabelige Komité for Toksicitet, Økotoksicitet og Miljø og Den Videnskabelige Komité for Sundheds- og Miljørisici er blevet rådspurgt og har afgivet udtalelser om referentens risikovurderinger. Udtalelserne er blevet offentliggjort på de to videnskabelige komitéers websteder.
            
         
               (4)
            
            
               Risikovurderingens resultater og resultaterne af risikobegrænsningsstrategierne er gengivet i den tilknyttede meddelelse fra Kommissionen (5).
            
         
               (5)
            
            
               Det vil på grundlag af den vurdering være hensigtsmæssigt at anbefale visse risikobegrænsningsforanstaltninger for bestemte stoffer.
            
         
               (6)
            
            
               De anbefalede foranstaltninger til begrænsning af risikoen for arbejdstagere bør anskues inden for rammerne af gældende lovgivning om beskyttelse af arbejdstagerne, som anses som en tilfredsstillende ramme for den fornødne begrænsning af risiciene ved de pågældende stoffer.
            
         
               (7)
            
            
               De risikobegrænsende foranstaltninger i denne henstilling er i overensstemmelse med udtalelse fra det udvalg, der er nedsat ved artikel 15, stk. 1, i forordning (EØF) nr. 793/93,
            
         HENSTILLER:
   AFDELING 1
   TRICHLORETHYLEN
   
      
         (CAS-nr. 79-01-6, Einecs-nr. 201-167-4)
      
   
   Risikobegrænsende foranstaltninger for arbejdstagerne (1)
   
               1)
            
            
               En frivillig aftale bør overvejes mellem Den Europæiske Sammenslutning af Producenter af Chloropløsningsmidler på vegne af de europæiske producenter af stoffet og deres distributører og kunder, som begrænser salget af stoffet til købere, der overholder charteret om sikker brug af trichlorethylen til rensning af metal. Ifølge charteret må brugerne kun anvende trichlorethylen til rensning af metal i lukkede eller indesluttede systemer, jf. del 4 i europæisk standard EN 12921, og overholdelsen heraf er underlagt tredjepartsovervågning.
            
         AFDELING 2
   BENZEN
   
      
         (CAS-NR. 71-43-2), Einecs-nr. 200-753-7)
      
   
   Risikobegrænsende foranstaltninger for miljøet (2, 3, 4, 5)
   
               2)
            
            
               For at eliminere potentielle risici for industrielle spildevandsrensningsanlæg på anlæg, hvor benzen fremstilles og/eller forarbejdes, henstilles følgende: De kompetente myndigheder i de berørte medlemsstater bør i godkendelser, der udstedes på grundlag af Europa-Parlamentets og Rådets direktiv 2008/1/EF (6) (integreret forebyggelse og bekæmpelse af forurening — IPPC), fastsætte betingelser, emissionsgrænseværdier eller tilsvarende parametre eller tekniske foranstaltninger for benzen, således at driften finder sted på basis af bedste tilgængelige teknik (BAT) under hensyntagen til de berørte anlægs tekniske karakteristika, geografiske beliggenhed og de lokale miljøforhold.
            
         
               3)
            
            
               Medlemsstaterne bør omhyggeligt overvåge indførelsen af BAT for benzen og indberette alle vigtige udviklinger til Kommissionen inden for rammerne af informationsudvekslingen om BAT.
            
         
               4)
            
            
               For at lette udstedelse af tilladelser i henhold til direktiv 2008/1/EF (integreret forebyggelse og bekæmpelse af forurening — IPPC) bør benzen inddrages under det igangværende arbejde om vejledning i, hvad der er »bedste tilgængelige teknik« (BAT).
            
         
               5)
            
            
               Eksponering af mikroorganismer i industrielle spildevandsanlæg bør om nødvendigt begrænses ved hjælp af nationale regler, således at der ikke forventes nogen risiko for mikroorganismerne og miljøet.
            
         AFDELING 3
   2-METHOXY-2-METHYLBUTAN (TAME)
   
      
         (CAS-nr. 994-05-8, Einecs-nr. 213-611-4)
      
   
   Risikobegrænsende foranstaltninger for miljøet (6-11)
   
               6)
            
            
               Forebyggelse af enhver form for menneskeskabte udledninger, herunder af TAME, i grundvandet er et af de centrale mål med gældende EU-lovgivning (7) Følgelig anbefales det, at der iværksættes overvågningsprogrammer, så forurening af grundvandet med TAME hurtigt kan påvises.
            
         
               7)
            
            
               Det anbefales videre, at de bedste tilgængelige teknikker bringes i anvendelse ved etablering og brug af nedgravede lagertanke og distributionsanlæg på tankstationer. Medlemsstaterne bør overveje at fastsætte obligatoriske krav herom, især for tankstationer, der er beliggende i et grundvandsopland.
            
         
               8)
            
            
               De kompetente myndigheder i de berørte medlemsstater bør i godkendelser, der udstedes på grundlag af direktiv 2008/1/EF, fastsætte betingelser, emissionsgrænseværdier eller tilsvarende parametre eller tekniske foranstaltninger for TAME, således at de berørte anlæg, under hensyntagen til deres tekniske karakteristika, geografiske beliggenhed og de lokale miljøforhold, kan arbejde efter BAT.
            
         
               9)
            
            
               Medlemsstaterne bør omhyggeligt overvåge indførelsen af BAT for benzen og indberette alle vigtige udviklinger til Kommissionen inden for rammerne af informationsudvekslingen om BAT.
            
         
               10)
            
            
               Lokale emissioner til overfladevand bør om nødvendigt begrænses ved hjælp af nationale regler, således at der ikke forventes nogen risiko for miljøet.
            
         
               11)
            
            
               De anbefalede foranstaltninger til begrænsning af risikoen for grundvandet anses for at yde tilstrækkelig beskyttelse af personer, der eksponeres via miljøet.
            
         AFDELING 4
   ADRESSATER
   
               12)
            
            
               Denne henstilling er rettet til alle sektorer, som importerer, producerer, transporterer, oplagrer, formulerer blandinger af eller på anden måde bearbejder, forarbejder, benytter, bortskaffer eller genvinder disse stoffer, og til medlemsstaterne.
            
         
      Udfærdiget i Bruxelles, den 30. maj 2008.
      
         
            På Kommissionens vegne
         
         Stavros DIMAS
         
         
            Medlem af Kommissionen
         
      
   
   
      (1)  EFT L 84 af 5.4.1993, s. 1. Ændret ved Europa-Parlamentets og Rådets forordning (EF) nr. 1882/2003 (EUT L 284 af 31.10.2003, s. 1).
   
      (2)  EFT L 131 af 26.5.1994, s. 3.
   
      (3)  EFT L 273 af 26.10.2000, s. 5.
   
      (4)  EFT L 161 af 29.6.1994, s. 3.
   
      (5)  EUT C 157 af 21.6.2008, s. 1.
   
      (6)  EUT L 24 af 29.1.2008, s. 8.
   
      (7)  Europa-Parlamentets og Rådets direktiv 2000/60/EF af 23. oktober 2000 om fastlæggelse af en ramme for Fællesskabets vandpolitiske foranstaltninger (EFT L 327 af 22.12.2000, s. 1).